b'\n_START_ARTICLE_\nKim K\xc3\xa4llstr\xc3\xb6m\n_START_SECTION_\n\xc5\xa0vedska\n_START_PARAGRAPH_\nKim K\xc3\xa4llstr\xc3\xb6m ro\xc4\x91en je u mjestu Sandviken u sredi\xc5\xa1njoj \xc5\xa0vedskoj kao dijete Mikaela i Ann K\xc3\xa4llstr\xc3\xb6m. 1986. se pridru\xc5\xbeio lokalnom Sandvikensu dok se nakon tri godine cijela obitelj seli u Partille gdje je Kim igrao za istoimeni klub._NEWLINE_Profesionalnu karijeru nogometa\xc5\xa1 je zapo\xc4\x8deo 1999. godine u BK H\xc3\xa4ckenu iz G\xc3\xb6teborga da bi 2002. pre\xc5\xa1ao u stockholmski Djurg\xc3\xa5rdens IF s kojim je osvojio dva uzastopna naslova prvaka (2002. i 2003.). Tijekom prve sezone u klubu bio je najbolji strijelac \xc5\xa1vedskog prvenstva dok je Djurg\xc3\xa5rdens imao mom\xc4\x8dad od mladih igra\xc4\x8da koji su po\xc4\x8detkom 2000-ih dominirali u \xc5\xa0vedskoj (Kim K\xc3\xa4llstr\xc3\xb6m, Andreas Isaksson, Johan Elmander, Louay Chanko, Tobias Hys\xc3\xa9n i Mikael Dorsin).\n_START_SECTION_\nRennes, Lyon\n_START_PARAGRAPH_\nTijekom zimskog transfernog roka K\xc3\xa4llstr\xc3\xb6m je u sije\xc4\x8dnju 2004. potpisao za francuski Rennes. Vrijednost transfera je iznosila 3,3 milijuna GBP. Igra\xc4\x8d s klubom nije ostvario zna\xc4\x8dajniji rezultat sve do 2006. i njegovog odlaska u Olympique Lyon._NEWLINE_K\xc3\xa4llstr\xc3\xb6m je prodan Lyonu u lipnju 2006. U tom razdoblju klub je dominirao francuskim nogometom a sam nogometa\xc5\xa1 je s njime osvojio po dva francuska prvenstva, nacionalna kupa i Superkupa a ostvareni su zna\xc4\x8dajni rezultati i u Ligi prvaka.\n_START_SECTION_\nSpartak Moskva, Arsenal\n_START_PARAGRAPH_\nZavr\xc5\xa1etkom Eura 2012., nogometa\xc5\xa1a 28. srpnja 2012. kupuje ruski Spartak iz Moskve za 2,64 milijuna GBP. Nakon odigranih 30 prvenstvenih utakmica, K\xc3\xa4llstr\xc3\xb6m 31. sije\xc4\x8dnja 2014. odlazi na posudbu u londonski Arsenal do kraja teku\xc4\x87e sezone. Me\xc4\x91utim, iako su Topnici bili uvjereni da su napravili dobar posao, problemi su po\xc4\x8deli tijekom potpisa ugovora. Naime, \xc5\xa1vedski nogometa\xc5\xa1 je do\xc5\xa1ao te\xc5\xa1ko ozlije\xc4\x91en \xc5\xa1to se ustanovilo na lije\xc4\x8dni\xc4\x8dkom pregledu. Nalazi su pokazali da K\xc3\xa4llstr\xc3\xb6m ima ozbiljniju ozljedu le\xc4\x91a ali klub ga je odlu\xc4\x8dio zadr\xc5\xbeati.\n_START_SECTION_\nReprezentativna karijera\n_START_PARAGRAPH_\nK\xc3\xa4llstr\xc3\xb6m je za \xc5\xa0vedsku debitirao 2001. godine u utakmici protiv Finske. S nacionalnom reprezentacijom je igrao na \xc4\x8detiri europska (2004., 2008., 2012. i 2016.) te jednom svjetskom (2006.) prvenstvu. \xc5\xa0vedski nogometni izbornik objavio je u svibnju 2016. popis reprezentativaca za nastup na Europskom prvenstvu u Francuskoj, na kojem je se nalazio K\xc3\xa4llstr\xc3\xb6m. Nogometa\xc5\xa1i Belgije s minimalnih su 1:0 svladali \xc5\xa0vedsku koja je tim porazom zavr\xc5\xa1ila natjecanja na Europskom prvenstvu u Francuskoj, gdje je K\xc3\xa4llstr\xc3\xb6m odigrao svoje posljednje minute u reprezentativnom dresu.'